Samo Chalupka

**Samo Chalupka** (* 27. február 1812, Horná Lehota – † 19. máj 1883, Horná Lehota) bol slovenský romantický básnik a evanjelický kňaz, mladší brat Jána Chalupku.

## Životopis
Narodil sa v rodine evanjelického farára Adama Chalupku a Anny Fruniovej. Vzdelanie získaval u otca, neskôr navštevoval gymnázium v Gemeri a od roku 1822 študoval na lýceu v Kežmarku. Od roku 1824 študoval v Rožňave, od roku 1827 na bratislavskom lýceu filozofiu a teológiu, kde v  1829 patril k iniciátorom vzniku Spoločnosti českoslovanskej, neskoršieho ohniska štúrovcov. Chalupka pôsobil spočiatku ako knihovník, neskôr sa stal podpredsedom tejto spoločnosti. Členovia spoločnosti sa nevenovali len literatúre, ale zaujímali sa i o dejiny, osud národov a ich zápas za slobodu. Preto sa po vypuknutí povstania poľskej šľachty v roku 1830 vydal do Poľska ako dobrovoľník a v nasledujúcom roku bol zranený v bojoch pri Haliči. Po uzdravení pôsobil najprv ako vychovávateľ v Demänovej, no už v roku 1833 pokračoval v štúdiu na evanjelickej teologickej fakulte vo Viedni. V roku 1834 pôsobil ako evanjelický kaplán v Chyžnom, 1836 farár v Gemerských Tepliciach a po otcovej smrti v roku 1840 zaujal jeho miesto v rodnej Hornej Lehote, kde pôsobil až do svojej smrti.
[náhľad|Pamätník pripomínajúci Sama Chalupku. Pohľad z [Radlinského ulice v Bratislave.]]
Od mladosti sa angažoval v slovenskom národnom hnutí; 1837 člen tajného 
mladoslov. Spolku vzájomnosť, 1844 štúrovského spolku Tatrín, 1861 spolutvorca Memoranda národa slovenského a 1863 spoluzakladateľ Matice slovenskej. Jeho básnická dikcia zásadne ovplyvnila ďalšie smerovanie slovenskej poézie na báze ľudovej piesne, balady a historickej epiky, ale aj v oblasti používania literárneho jazyka, ako jeden z prvých tvoril v  stredoslovenčine. Zaradil sa k hlavným reprezentantom romantizmu, v ňom rozvinul najmä ľudový jánošíkovský, ale aj protiturecký motív. V historickom speve *[[Mor ho!]]* zobrazil hrdinský odpor Slovákov v boji proti Rimanom, ktorý sa často aktualizoval v našich dejinách počas boja za národ.

## Tvorba

Chalupka patrí popri Jánovi Bottovi, Andrejovi Sládkovičovi a Jankovi Kráľovi medzi najvýznamnejších básnikov slovenského romantizmu. Debutové básne mu vyšli v almanachu Plody v roku 1836. V jeho dielach sa objavuje zobrazovanie slovenskej prírody, Slovenska a jeho krajov, ale tiež jeho vlastenectvo, vernosť rodnej krajine a ľudu a uvedomenie si neslobodného postavenia jeho krajanov. Vo svojej tvorbe však, podobne ako napr. Ján Botto, využíval ľudové piesne a slovenskú ľudovú poéziu všeobecne. V 40. rokoch 19. storočia sa pridal k hnutiu Ľudovíta Štúra, no trval na väčšom uznaní nárečia svojho kraja, v čom ostal celé roky neústupný, aj keď už bola uzákonená nová slovenská gramatika a pravopis (svedčí o tom i jeho jediná básnická zbierka *Spevy*). Písal vlastenecké básne, lyrické básne, básne angažované za politický program národného oslobodenia, ale tiež je i tvorcom historickej epiky a historického spevu. Jeho lyrika aj historická epika je zhrnutá v zbierke *Spevy* z roku 1868. Tá je inšpirovaná ľudovou piesňou a preniká ňou pátos boja za národné oslobodenie.

Venoval sa aj tvorbe  a duchovnej poézie a ľudovýchovnej spisbe (náboženskými piesňami prispel do Zpěvníka evanjelického, 1842).

## Diela
### Poézia
* 1829 – *Repertorium dispositionum*, rukopis s básnickými náčrtmi a veršami
* 1834 – *Koníku moj vraný*, báseň (uverejnené vo Fejerpatakyho novom i starom vlasteneckom kalendári)
* 1834 – *Nářek slovenský*, báseň (uverejnené v Fejerpatyho novom i starom vlasteneckom kalendári)
* 1834 – *Píseň vojenská*, báseň (uverejnené v Fejerpatyho novom i starom vlasteneckom kalendári)
* 1864 – *[[Mor ho!]]*, báseň
* 1868 – *Spevy*, básnická zbierka; obsahovala napr. diela:
** *Likavský väzeň* (pôvodný názov *Jánošíkova náumka*)
** *Kráľohoľská*
** *Branko*
** *Kozák* (pôvodný názov *Syn vojny*)
** *Turčín Poničan*
** *Boj pri Jelšave*
** *Odboj Kupov*
* *Vojenská*, báseň
* *Juhoslovanom*, báseň
* *Bolo i bude*, báseň
* *Večer pod Tatrou*, báseň
* *Při návratu do vlasti*, báseň
* *Smutek*, báseň
* *Toužba po vlasti*, báseň
* *Má vlast*, báseň
* *Turčín Poničan*, báseň

### Preklady
* 1843 – *Pálenka otrava*, preklad diela švajčiarskeho spisovateľa Heinricha Zschokkeho *Brandweinpest*

## Pamiatky
* rodný dom s pamätnou tabuľou v Hornej Lehote
* literárna pozostalosť a korešpondencia v LAMS
* názvy ulíc v slovenských mestách
* pamätník v Bratislave

## Referencie

## Iné projekty

## Literatúra
* *[[Slovenský biografický slovník]]*

## Externé odkazy
* Záznam o narodení a krste v matrikeevanjelického zboru v Hornej Lehote; záznam číslo 5; pokrstený ako Samuel Chalaupka
* Digitalizované diela Sama Chalupku
* 

Kategória:Štúrovci
Kategória:Slovenskí spisovatelia
Kategória:Slovenskí básnici
Kategória:Slovenskí evanjelickí kňazi
Kategória:Súrodenci v literatúre
Kategória:Osobnosti z Hornej Lehoty (okres Brezno)
Kategória:Osobnosti na slovenských poštových známkach